作者:杜甫
標題:解悶十二首
內容:草閣柴扉星散居，浪翻江黑雨飛初。山禽引子哺紅果，溪友得錢留白魚。商胡離別下揚州，憶上西陵故驛樓。為問淮南米貴賤，老夫乘興欲東流。一辭故國十經秋，每見秋瓜憶故丘。今日南湖采薇蕨，何人為覓鄭瓜州。沈範早知何水部，曹劉不待薛郎中。獨當省署開文苑，兼泛滄浪學釣翁。李陵蘇武是吾師，孟子論文更不疑。一飯未曾留俗客，數篇今見古人詩。複憶襄陽孟浩然，清詩句句盡堪傳。即今耆舊無新語，漫釣槎頭縮頸鯿。陶冶性靈在底物，新詩改罷自長吟。孰知二謝將能事，頗學陰何苦用心。不見高人王右丞，藍田丘壑漫寒藤。最傳秀句寰區滿，未絕風流相國能。先帝貴妃今寂寞，荔枝還複入長安。炎方每續朱櫻獻，玉座應悲白露團。憶過瀘戎摘荔枝，青峰隱映石逶迤。京中舊見無顏色，紅顆酸甜只自知。翠瓜碧李沈玉甃，赤梨葡萄寒露成。可憐先不異枝蔓，此物娟娟長遠生。側生野岸及江蒲，不熟丹宮滿玉壺。雲壑布衣駘背死，勞生重馬翠眉須。